Video: NWU se geliefde Pukki vang graadAJ Mey tydens die gradeplegtigheid met sy Pukki-kostuum se voete aan. (Foto: Maryke Laas via NWU Pukke) AJ Mey, ŉ 23-jarige student aan die Noordwes‑Universiteit (NWU), wat die laaste drie jaar as die kampus se gelukbringer in die geliefde Pukki-kostuum geskuil het, het Dinsdag sy identiteit onthul én sy BCom-graad in regte ontvang. Die NWU het slegs een gelukbringer per kampus en dit is tradisie dat die persoon wat as die gelukbringer opgetree het se identiteit ŉ geheim gehou word tot hulle eerste gradeplegtigheid. Die persoon se identiteit word onthul wanneer hy of sy oor die verhoog stap met die voete van die Pukki-kostuum. Die gelukbringers van die NWU word geheim gehou omdat hulle studentelewe as geheel verteenwoordig en nie een individu, geloof, ras of geslag nie. Mey vertel aan Maroela Media hy het tydens sy eerste jaar aansoek gedoen om die Pukki te word nadat hy plakkate op die kampus gesien het wat dié gesogte gelukbringerspos bemark het. “Ek het sedert my gr. 11-jaar op hoërskool geweet ek wil eendag die Pukki wees. Die NWU het by ons skool bemarking gedoen met pamflette wat Pukki se gesig op gehad het en ek het hom altyd op die dorp rond gesien. Ek het altyd gedink ek sal dit geniet om die Pukki te wees en toe hulle dit in my eerste jaar bemark, het ek geweet ek moet die geleentheid aangryp,” vertel hy. “Ek het gedink ek hoef nie eers te swot nie, ek wil net die Pukki wees,” skerts Mey, wat na afloop van sy gradeplegtigheid die gelukbringersvaandel aan sy opvolger moet oorgee. Hy sê dit was ŉ lang proses voordat hy uiteindelik in die Pukki-kostuum kon optree. Mey vertel hy het in April 2015 begin met sy Pukki-opleiding en het sy rol tot middel 2018 vervul. “Jy moet deur ŉ baie streng prosedure gaan, wat stringe onderhoude en oudisies behels, voordat jy uiteindelik gekies word. Hulle vra jou byvoorbeeld om in ŉ afskuwelike, ou tarentaalpak vir leë stoele te dans en hulle opgewonde te kry. Daarna moet jy ook opleiding van bykans ses maande tot ŉ jaar kry, sodat jy kan leer hoe om presies te loop en te dans soos die vorige Pukki.” AJ Mey het vir bykans drie jaar gereeld dié Pukki-kostuum met trots gedra. (Foto: Facebook via Pukki) Mey voeg by dat dit vir hom as ŉ skamerige knaap lekker was om die rol van Pukki aan te neem. “Die oomblik wat ek die Pukki-kop opgesit het, was ek iemand anders. Jy is ŉ legende en ŉ bekende, maar niemand weet wie jy is nie,” lag hy. Hy vertel hy moes ŉ vertroulikheidsklousule in sy kontrak teken sodat sy identiteit ŉ geheim kon bly. “In my eerste jaar het ek ŉ meisie gehad, maar ek moes vir haar jok oor hoekom ek byvoorbeeld nie saam met haar die Varsitybekerwedstryde kon bywoon nie,” vertel hy. “My vriende het later begin vrae vra oor waarheen ek verdwyn tydens byeenkomste, maar jy moet dit wegsteek. Daar is ŉ groep van sowat tien mense wat die identiteit van die Pukki geweet het. Jy doen regtig moeite om dit ŉ geheim te hou. My ouers moes egter weet, want hulle moes ŉ vorm teken waar hulle toestemming gee dat ek die Pukki kan wees, want as Pukki is jy uiteraard besig met baie ander dinge as net akademie.” As Pukki was Mey betrokke by talle liefdadigheidsprojekte en het met behulp van ander studente oor die laaste drie jaar meer as R3 miljoen vir behoeftige studente ingesamel. “Pukki is ŉ handelsmerk, en in die kostuum is ek net die gesig daarvan. Pukki staan vir omgee en daarom het die ‘i’ van die handelsmerk ŉ hartjie op. Dit simboliseer die omgee-hart van die handelsmerk. As gelukbringer moes ek by elke studente-aksie wat daar is gees bring en mense opgewonde maak en tyd maak om foto’s te neem en Pukki-drukkies uit te deel,” vertel Mey trots. “Slegs gedurende eksamentye het die organisasie met sekere geleenthede laat weet dat Pukki se gelukbringer dit nie sal bywoon nie, want die akademie kom tog eerste. Ons bly studente en is op die kampus om te swot.” Vir Mey was dit ŉ besonderse voorreg om die Pukki te kon wees. “Ek kry sommer hoendervleis as ek daaraan dink, net oor jy kan sien waar jy ŉ verskil maak. Daar was een keer ŉ outjie wat siek was wie se groot droom dit was om vir Pukki te ontmoet, en ek het vir hom in die hospitaal gaan kuier. Net om sy gesig te sien was ŉ groot oomblik vir my. “Ook tye soos wanneer ek as Pukki net agter op ŉ bakkie deur die dorp gery het en dan te sien hoe opgewonde mense raak, is herinneringe wat ek vir altyd sal koester.”